b'\n_START_ARTICLE_\nPierre Lelong\n_START_SECTION_\nCarrera pol\xc3\xadtica\n_START_PARAGRAPH_\nDe 1958 a 1962 treball\xc3\xa0 com a funcionari del Ministeri d\'Hisenda de Fran\xc3\xa7a i de 1962 a 1967 fou director d\'oficina al govern de Georges Pompidou. En 1965 va ser nomenat conseller refrendatari de la Cour des Comptes i en 1967 Director del Fons d\'Orientaci\xc3\xb3 i Regulaci\xc3\xb3 de Mercats Agr\xc3\xadcoles (FORMA)._NEWLINE_A les eleccions legislatives franceses de 1968 fou elegit diputat per la 4a circumscripci\xc3\xb3 de Finisterre per la Uni\xc3\xb3 de Dem\xc3\xb2crates per la Rep\xc3\xbablica (UDR), i fou reelegit en les de 1973. Fou un dels signataris de la "crida dels 43" a favor de la candidatura de Val\xc3\xa9ry Giscard d\'Estaing a  les eleccions presidencials franceses de 1974, i fou nomenat Secretari d\'Estat aut\xc3\xb2nom de Correus i Telecomunicacions del govern Jacques Chirac I (del 28 de maig de 1974 al 31 de gener de 1975). Va crear l\'Escola nacional Superior de Telecomunicacions de Bretanya. De finals d\'octubre a comen\xc3\xa7aments de desembre de 1974 es va enfrontar a una vaga general del PTT. _NEWLINE_Reintegrat a la Cour des Comptes (1975-1977), el 17 d\'octubre de 1977 es va integrar com a membre del nou creat Tribunal de Comptes Europeu del qual en fou elegit president de 1981 a 1984 i en continu\xc3\xa0 com a membre fins a 1989. De 1989 a 1994 va tornar a la Cour des Comptes, on fou conseller en cap, i de 1994 a 1997 president de la segona Cambra, encarregada del control dels ministeris t\xc3\xa8cnics (defensa, espai, telecomunicacions, nuclear) i de les empreses p\xc3\xbabliques de llur compet\xc3\xa8ncia._NEWLINE_Posteriorment fou nomenat president de la comissi\xc3\xb3 especialitzada dels mercats d\'armament (1997-2004), despr\xc3\xa9s de la Comissi\xc3\xb3 dels Mercats P\xc3\xbablics de l\'Estat (2005-2008) i president de la  Comissi\xc3\xb3 Consultiva del Secret de la Defensa Nacional (1999-2005). En desembre de 2012 public\xc3\xa0 Une exp\xc3\xa9rience fran\xc3\xa7aise, 50 ans au c\xc5\x93ur de la R\xc3\xa9publique a les edicions France Empire._NEWLINE_Pierre Lelong \xc3\xa9s Comanador de la Legi\xc3\xb3 d\'Honor.'